
Projektas



LIETUVOS RESPUBLIKOS ŽEMĖS ŪKIO MINISTRAS

ĮSAKYMAS
DĖL ŽEMĖS ŪKIO MINISTRO 2023 M. SPALIO 4 D. ĮSAKYMO NR. 3D-640 „DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „INVESTICIJOS Į ŽEMĖS ŪKIO VALDAS“ ĮGYVENDINIMO TAISYKLIŲ PATVIRTINIMO“ PAKEITIMO


2024 m.                            d.  Nr. 3D- 
Vilnius

1. Pakeičiu Lietuvos žemės ūkio ir kaimo plėtros 2023–2027 metų strateginio plano intervencinės  priemonės „Investicijos į žemės ūkio valdas“ įgyvendinimo taisykles, patvirtintas Lietuvos Respublikos žemės ūkio ministro 2023 m. spalio 4 d. įsakymu Nr. 3D-640 „Dėl Lietuvos žemės ūkio ir kaimo plėtros 2023–2027 metų strateginio plano intervencinės  priemonės „Investicijos į žemės ūkio valdas“ įgyvendinimo taisyklių patvirtinimo“: 
1.1. Pakeičiu 2 punktą ir jį išdėstau taip:
„2. Taisyklės nustato paramos pagal Strateginio plano intervencinę priemonę „Investicijos į žemės ūkio valdas“ (toliau – intervencinė priemonė) teikimo ir administravimo tvarką. Paramos teikimo ir administravimo tvarka, kiek to nereglamentuoja Taisyklės, nustatyta Administravimo taisyklėse, Finansinių priemonių įgyvendinimo taisyklėse ir Finansavimo sąlygų apraše. Taisyklėmis turi vadovautis:
2.1. pareiškėjai, nuo 2023 metų rengiantys ir teikiantys paramos paraiškas, ir paramos gavėjai, įgyvendinantys projektus, taip pat institucijos, atliekančios paramos paraiškų vertinimą, atranką ir projektų įgyvendinimo priežiūrą pagal intervencinę priemonę;
2.2. pareiškėjai, nuo 2024 metų supaprastintąja tvarka rengiantys ir teikiantys paramos paraiškas, ir paramos gavėjai, įgyvendinantys projektus, taip pat institucijos, atliekančios paramos paraiškų vertinimą, atranką ir projektų įgyvendinimo priežiūrą pagal intervencinę priemonę.“.
1.2. Pakeičiu 23.9 papunktį ir jį išdėstau taip:
„23.9. pateiktas verslo planas, parengtas pagal Nacionalinės mokėjimo agentūros prie Žemės ūkio ministerijos (toliau – Agentūra) patvirtintą formą (reikalavimas pateikti verslo planą netaikomas pareiškėjams, kurie kreipiasi paramos supaprastintąja tvarka). Tuo atveju, kai projekte yra numatyta turtą įsigyti finansinės nuomos (lizingo) būdu per Taisyklių 39 punkte nurodytą terminą, verslo plano prognozės turi būti pateiktos visam finansinės nuomos (lizingo) laikotarpiui ir 5 metų projekto kontrolės laikotarpiui nuo paskutinio paramos lėšų išmokėjimo. Pateiktame verslo plane pareiškėjas įrodo, kad ūkio subjektas atitinka ekonominį gyvybingumą apibūdinančius rodiklius ir jų kritines reikšmes, kaip nustatyta Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklėse, patvirtintose Lietuvos Respublikos žemės ūkio ministro 2014 m. liepos 28 d. įsakymu Nr. 3D-440 „Dėl Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos kaimo plėtros 2023–2027 metų strateginio plano programos priemones, ekonominio gyvybingumo nustatymo taisyklių patvirtinimo“ (toliau – Ekonominio gyvybingumo nustatymo taisyklės). Jei paraiška teikiama su partneriu (-iais), partneris (-iai) yra tinkamas, jeigu ataskaitiniais metais arba praėjusiais ataskaitiniais metais pasirinktinai (visi rodikliai skaičiuojami iš tų pačių finansinių metų finansinės atskaitomybės ataskaitų, t. y. arba ataskaitinių arba praėjusių ataskaitinių metų)  ūkio subjekto grynasis pelningumas, skolos rodiklis, einamojo likvidumo koeficientas atitinka Ekonominio gyvybingumo nustatymo taisyklių III skyriuje nurodytas reikšmes;“.
1.3. Papildau 23.11 papunkčiu:
„23.11. pateiktame verslo plane, kuris yra Agentūros patvirtintos paramos paraiškos sudėtinė dalis, pareiškėjas įrodo, kad ūkio subjektas praėjusiais ataskaitiniais metais arba ataskaitiniais metais pasirinktinai (visi rodikliai skaičiuojami iš tų pačių finansinių metų finansinės atskaitomybės ataskaitų, t. y. praėjusių arba ataskaitinių metų) atitinka ekonominį gyvybingumą apibūdinančius rodiklius ir jų kritines reikšmes, kaip nustatyta Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklėse, patvirtintose Lietuvos Respublikos žemės ūkio ministro 2014 m. liepos 28 d. įsakymu Nr. 3D-440 „Dėl Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos kaimo plėtros 2023–2027 metų strateginio plano programos priemones, ekonominio gyvybingumo nustatymo taisyklių patvirtinimo“ (punkto reikalavimas taikomas pareiškėjams, kurie kreipiasi paramos supaprastintąja tvarka);“.
1.4. Pakeičiu 28 punktą ir jį išdėstau taip:
„28. Didžiausias paramos intensyvumas remiamuose žemės ūkio sektoriuose (gyvulininkystės, augalininkystės, sodininkystės, daržininkystės ir uogininkystės sektoriuose) negali viršyti:
28.1. 50 proc. visų tinkamų finansuoti išlaidų vertės (išskyrus atvejus, kai pareiškėjas prašo ar sutinka dėl  mažesnio paramos intensyvumo taikymo, kuris negali būti mažesnis kaip 20 proc. visų tinkamų finansuoti išlaidų vertės), kai paramos paraiška teikiama ne pagal supaprastintąją tvarką;
28.2. 40 proc. visų tinkamų finansuoti išlaidų vertės (išskyrus atvejus, kai pareiškėjas prašo ar sutinka dėl mažesnio paramos intensyvumo taikymo, kuris negali būti mažesnis kaip 20 proc. visų tinkamų finansuoti išlaidų vertės), kai paramos paraiška teikiama supaprastintąja tvarka.“
1.5. Pakeičiu 29 punktą ir jį išdėstau taip:
„29. Jauniesiems ūkininkams (pareiškėjas ir partneris (-iai) (kai paraiška teikiama su partneriu) turi atitikti Administravimo taisyklių 5 punkte nurodytus reikalavimus), kreipiantis paramos penkerių metų laikotarpiu nuo jų įsisteigimo dienos pagal šią intervencinę priemonę pirmą kartą, paramos intensyvumas, nustatytas Taisyklių 28 punkte, gali būti padidintas 20 procentinių punktų (išskyrus atvejus, kai pareiškėjas prašo ar sutinka dėl mažesnio paramos intensyvumo taikymo). Didžiausias paramos intensyvumas negali viršyti 70 proc. tinkamų finansuoti išlaidų vertės, kai paramos paraiška teikiama ne pagal supaprastintąją tvarką; didžiausias paramos intensyvumas negali viršyti 60 proc. tinkamų finansuoti išlaidų, kai paramos paraiška teikiama supaprastintąja tvarka (išskyrus atvejus, kai pareiškėjas prašo ar sutinka dėl mažesnio paramos intensyvumo taikymo). Jaunojo ūkininko įsisteigimo diena yra ūkio įregistravimo pareiškėjo vardu arba valdos įregistravimo pareiškėjo vardu diena, t. y. ta diena, kuri yra iš šių dienų ankstesnė.“
1.6. Pakeičiu 30 punktą ir jį išdėstau taip:
„30. Didžiausia paramos suma vienam paramos gavėjui:
30.1. kai teikiama investicinė parama (negrąžintina dotacija) pagal Taisyklių 9.1 papunktį, didžiausia paramos suma projektui negali viršyti 500 000 Eur (penki šimtai tūkstančių eurų) (taikoma, kai paramos paraiška teikiama ne pagal supaprastintąją tvarką) arba 80 000 Eur (aštuoniasdešimt tūkstančių eurų) (taikoma, kai paramos paraiška teikiama supaprastintąja tvarka);
30.2. kai teikiama investicinė parama (negrąžintina dotacija) ir lengvatinė paskola pagal Taisyklių 9.2 papunktį, didžiausia paramos suma projektui negali viršyti 700 000 Eur (septyni šimtai tūkstančių eurų) (taikoma, kai paramos paraiška teikiama ne pagal supaprastintąją tvarką) arba 280 000 Eur (du šimtai aštuoniasdešimt tūkstančių eurų) (taikoma, kai paramos paraiška pateikta supaprastintąja tvarka). Nustatytoje paramos sumoje didžiausia leistina investicinės paramos (negrąžintinos dotacijos) suma negali viršyti 500 000 Eur arba 80 000 Eur, kaip nustatyta Taisyklių 30.1 papunktyje, ir didžiausia leistina lengvatinės paskolos suma negali viršyti 200 000 Eur;
30.3. 2023–2027 metų strateginio plano laikotarpiu negali viršyti 1 200 000 Eur (vieno milijono dviejų šimtų tūkstančių eurų), įskaitant gautą lengvatinę paskolą, nustatytą Taisyklių 30.2 papunktyje.“
1.7. Pakeičiu 45.4.6 papunktį ir jį išdėstau taip:
„45.4.6. traktoriai, įskaitant T3 kategorijos traktorius (taikoma visuose žemės ūkio sektoriuose, kai paramos paraiška teikiama ne pagal supaprastintąją tvarką, ir netaikoma visiems žemės ūkio sektoriams, kai paramos paraiška teikiama supaprastintąja tvarka);“. 
1.8. Pakeičiu 45.4.13 papunktį ir jį išdėstau taip:
„45.4.13. žemės ūkio technika ir įranga, išskyrus purkštuvus ir trąšų barstytuvus, susijusius su tiksliuoju ūkininkavimu (prie tiksliojo ūkininkavimo priskiriamos skaitmeninės technologijos, siekiant tiksliai naudoti tik trąšas arba augalų apsaugos produktus įvertinant geografinę padėtį ir augalų poreikį) (netaikoma gyvulininkystės, sodininkystės, daržininkystės ir uogininkystės sektoriams, kai paramos paraiška teikiama ne pagal supaprastintąją tvarką, ir netaikoma visiems sektoriams, kai paramos paraiška teikiama supaprastintąja tvarka);“.
1.9. Papildau 45.4.13¹ papunkčiu:
„45.4.13¹. žemės ūkio technika, kuri ES tipo patvirtinime turi nustatytą žemesnį kaip V etapo išmetamųjų teršalų ribinės vertės (Stage V standarto) variklio tipą, kaip nurodyta            2016 m. rugsėjo 14 d. Europos Parlamento ir Tarybos reglamente (ES) Nr. 2016/1628 dėl reikalavimų, susijusių su ne keliais judančių mechanizmų vidaus degimo variklių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB, su visais pakeitimais;“.
1.10. Pakeičiu 46 punktą ir jį išdėstau taip:
„46. Paramos paraiškos formas parengia ir tvirtina Agentūra. Turi būti parengtos 2 paramos paraiškų formos: viena paramos paraiškos forma, skirta nesupaprastintajai tvarkai, kita – supaprastintajai tvarkai. Kvietimo teikti paraiškas metu pareiškėjas gali pateikti tik vieną paramos paraišką pagal vieną paramos paraiškos formą (pagal nesupaprastintąją tvarką arba supaprastintąją tvarką).“
1.11. Pakeičiu 55 punktą ir jį išdėstau taip:
55. Investicinės paramos (negrąžintinos dotacijos) paraiškų, pateiktų pagal Taisyklių 9.1–9.2 papunkčius tvirtinimas vykdomas Administravimo taisyklėse nustatyta tvarka. Agentūra, įvertinusi paramos paraiškas, teikia jas svarstyti Agentūros Projektų atrankos komitetui, sudarytam Administravimo taisyklėse nustatyta tvarka. Sprendimą dėl paramos skyrimo ar neskyrimo priima Agentūros direktoriaus įgaliotas asmuo, vadovaudamasis projektų vertinimo rezultatais. Sprendimas dėl paramos skyrimo arba neskyrimo įforminamas ir apie jį pareiškėjai informuojami Administravimo taisyklėse nustatyta tvarka.“
1.12. Pakeičiu 59 punktą ir jį išdėstau taip:
„59. Pareiškėjas, Agentūrai priėmus sprendimą skirti paramą, tampa paramos gavėju. Paramos sutartis nesudaroma. 
Paramos sutartis su pareiškėju, kuriam parama skirta pagal Taisyklių 9.3 papunktį, nesudaroma. Pareiškėjas, kuriam parama skirta pagal Taisyklių 9.3 papunktį, tampa paramos gavėju, kai tarp jo ir finansų tarpininko pasirašoma paskolos sutartis, apie kurią per 10 darbo dienų nuo paskolos sutarties sudarymo ir informacijos iš finansų tarpininko gavimo Agentūrą informuoja NPĮ.“
1.13. Pripažįstu netekusiu galios 1 priedą.
1.14. Pripažįstu netekusiu galios 3 priedą.
2. N u s t a t a u, kad šis įsakymas taikomas paramos paraiškoms, pateiktoms nuo 2024 m. spalio 7 d. 

